钦定古今图书集成/理学汇编/学行典/第082卷 > 书经 > 《周书君陈》
## 钦定古今图书集成/理学汇编/学行典/第082卷 > 书经 > 《周书君陈》

“必有忍”，其乃“有济。”“有容”，德乃大。

〈蔡传〉孔子曰：“小不忍则乱大谋。”必有所忍，而后能有所济。然此犹有坚制力蓄之意，若洪裕宽绰，恢恢乎有馀地者，斯乃德之大也。忍言事，容言德，各以深浅言也。〈大全〉林氏曰：“忍者勉强而行，人与己犹二。容者自然而然，人己浑乎为一矣。自有忍而充于有容，则忍之迹泯，而广大之德成矣。”又曰：“勾践于吴，太王于狄，忍也，使其不忍，则趣亡矣，其何以济？汤之于葛，文王于昆夷，容也。包之度内，若天地然，孰得而测度之，非德之大而何？”　陈氏傅良曰：“习忍可以至容。”